**Disciplinski pravilnik**

**I. SPLOŠNE DOLOČBE**

**1. člen**

**(vsebina pravilnika)**

Disciplinski pravilnik (v nadaljevanju: pravilnik) šolskih športnih tekmovanj določa disciplinske organe, disciplinske prekrške, disciplinski postopek in disciplinske ukrepe za vodstva šol, učitelje in zunanje sodelavce, tekmovalce, starše ter vse druge, ki sodelujejo pri šolskih športnih tekmovanjih.

**2. člen**

**(disciplinski postopek)**

V disciplinskem postopku se ugotavlja odgovornost in določajo kazni za storjene nepravilnosti na šolskih športnih tekmovanjih.

**3. člen**

**(veljavnost)**

Pravilnik velja za vse ravni šolskih športnih tekmovanj ter za vsa športna tekmovanja, na katerih ekipa ali posameznik predstavlja šolo ali državo na mednarodnih šolskih športnih tekmovanjih.

**4. člen**

**(izjemna kazen)**

Ekipi ali posamezniku je lahko izrečena kazen tudi za prekršek, ki ga ta pravilnik ne opredeljuje, če ustrezno združenje (Ministrstvo za šolstvo in šport, Zavod za šport RS Planica, Zveza društev športnih pedagogov Slovenije, nacionalna panožna zveza ali druga športna združenja) meni, da je to potrebno in poda prijavo, skladno s tem pravilnikom.

**5. člen**

**(odgovornost)**

Nepoznavanje pravil šolskih športnih tekmovanj ne izključuje odgovornosti za storjene prekrške.

**II. DISCIPLINSKI ORGANI**

**6. člen**

**(disciplinski organi)**

Disciplinska organa po tem pravilniku sta:

1. na prvi stopnji – tekmovalna komisija,

2. na drugi stopnji – disciplinska komisija.

**7. člen**

**(sestava tekmovalne komisije)**

Tekmovalno komisijo sestavljajo:

1. vodja tekmovanja,

2. glavni sodnik in

3. predstavnik Ministrstva za šolstvo in šport ali Zavoda za šport RS Planica ali nacionalne panožne zveze.

**8. člen**

**(sestava disciplinske komisije)**

Disciplinsko komisijo za posamezna tekmovanja imenuje Zavod za šport RS Planica.

Disciplinsko komisijo sestavljajo trije člani:

1. vodja programa šolskih športnih tekmovanj pri Zavodu za šport RS Planica,
2. predstavnik Ministrstva za šolstvo in šport ali Zavoda za šport RS Planica,
3. predstavnik izvajalca tekmovanja ali koordinator panoge na državni ravni.

**9. člen**

**(delovanje disciplinskih organov)**

Na prvi stopnji obravnava nepravilnosti, povezane s šolskimi športnimi tekmovanji, tekmovalna komisija, ki vodi tekmovanje. Tekmovalna komisija odloči, ali se ob pritožbi tekmovanje nadaljuje ali prekine. Pravico ima izrekati disciplinske ukrepe. Če ne uspe rešiti nepravilnosti oziroma pritožbe ali pa se ekipa oziroma posameznik pritoži na sklep tekmovalne komisije, celotni postopek z ustrezno dokumentacijo preda disciplinski komisiji Odločitev disciplinske komisije je dokončna.

**III. DISCIPLINSKI PREKRŠKI**

**10. člen**

**(prekrški)**

Disciplinski prekrški po tem pravilniku so:

1. splošni prekrški,
2. prekrški, povezani s pravico nastopanja,
3. prekrški, povezani z organizacijo in izpeljavo tekmovanja,
4. prekrški sodnikov.

**11. člen**

**(splošni prekrški)**

Splošni prekrški po tem pravilniku so nešportno obnašanje do sotekmovalcev, tekmecev, sodnikov, organizatorjev in gledalcev, in sicer:

* grobi prekrški, besedno in fizično obračunavanje s sotekmovalci, nasprotniki, sodniki, organizatorji in gledalci,
* zapustitev igrišča – tekmovalnega prostora, nagovarjanje k omenjenemu prekršku ali drugim oblikam onemogočanja normalnega poteka tekmovanja,
* odstop od tekmovanja brez predhodnega sporočila,
* namerno povzročanje škode in nešportno obnašanje.

Prekrški so lahko storjeni neposredno pred tekmovanjem, med njim in takoj po njem.

**12. člen**

**(prekrški, povezani s pravico nastopanja)**

Prekrški po tem pravilniku, ki so povezani s pravico nastopanja, so kršitve pravil, objavljene v poglavju Skupna pravila šolskih športnih tekmovanj in prireditev v uradnem razpisu interesnih programov športa otrok in mladine za tekoče šolsko leto (Informator, Šport mladih) v točkah:

* pravica do nastopa (točka 3),
* obveznosti ekipe (točka 4),
* prijava na tekmovanje (točka 6),
* zavarovanje (točka 11).

**13. člen**

**(prekrški, povezani z organizacijo in izpeljavo tekmovanja)**

Prekrški po tem pravilniku, povezani z organizacijo in izpeljavo tekmovanja, so:

* nepopolno in prepozno obveščanje,
* slaba izpeljava tekmovanja,
* neizpolnjevanje skupnih meril za organizacijo in izpeljavo tekmovanj,
* neupoštevanje razpisnih pogojev tekmovanja,
* nekorektno poročanje o izpeljavi šolskih športnih tekmovanj,
* izpeljava tekmovanja brez sklepnega poročila.

**14. člen**

**(prekrški sodnikov)**

Prekrški sodnikov po tem pravilniku so sodniške odločitve, ki niso skladne s pravili šolskih športnih tekmovanj, posameznih nacionalnih panožnih zvez in z načeli poštene igre.

**IV. DISCIPLINSKI POSTOPEK**

**15. člen**

**(delo tekmovalne komisije)**

Tekmovalna komisija na podlagi pisne pritožbe, ki mora biti podana skladno s pravili šolskih športnih tekmovanj, zasliši vse, ki so neposredno vpleteni v prekršek. Pritožbo ugodno reši ali zavrne le na podlagi dejstev. Pisna pritožba iz prejšnjega odstavka mora biti vložena pri vodji tekmovanja takoj po končani tekmi ali najkasneje deset minut po objavi dosežkov. Pisno pritožbo lahko podajo vsi, ki so posredno ali neposredno vpleteni v prekršek. Pritožba prve stopnje mora biti rešena najkasneje v dvajsetih minutah od njene vložitve. Če to ni mogoče, se dosežkov ne objavi. Tekmovalna komisija preda pritožbo v obravnavo disciplinski komisiji.

**16. člen**

**(delo disciplinske komisije)**

Disciplinska komisija odloča na drugi stopnji na podlagi pisnega predloga:

* tekmovalne komisije,
* Zavoda za šport RS Planica,
* nacionalne panožne zveze,
* tekmovalca,
* športnega pedagoga,
* trenerja ali zunanjega sodelavca, ki vodi ekipo ali posameznika,
* vodstva tekmovanja ali vodstva šole.

Pisni predlog iz prejšnjega odstavka obsega:

* vrsto prekrška,
* poročilo o storjenem prekršku,
* predlog disciplinskega ukrepa za kršitelja.

Disciplinska komisija mora pisni predlog rešiti pred naslednjo stopnjo tekmovanja ali najkasneje v 10 dneh po prejemu celotne zahtevane dokumentacije.

Ob pritožbi na odločitev tekmovalne komisije se dosežkov ne objavi, dokler postopek ni končan. Odločitev disciplinske komisije je dokončna.

**17. člen**

**(dokumentacija o prekršku)**

Za celotni postopek se vodi pisna dokumentacija, ki je shranjena na Zavodu za šport RS Planica.

**V. DISCIPLINSKI UKREPI**

**18. člen**

**(vrste disciplinskih ukrepov)**

 Za posamezne prekrške se izrekajo naslednji ukrepi:

1. Za tekmovalce:

* pisni opomin,
* prepoved udeležbe na tekmovanjih za določen čas (za eno tekmovanje, za šolsko leto).

2. Za ekipe:

* pisni opomin,
* prepoved sodelovanja šole na tekmovanjih v športni panogi, v kateri je bila ekipi izrečena kazen (za eno tekmovanje, za določeno časovno obdobje).

3. Za športne pedagoge, trenerje, vodje ekip, starše, vodstvo tekmovanja, sodnike in vodstvo šol:

* interni opomin (ustno ali pisno opozorilo),
* javni opomin (pisno opozorilo, objavljeno v reviji Šport mladih),
* prepoved opravljanja naloge v športni panogi, v kateri je bila izrečena kazen (za eno tekmovanje, za določeno časovno obdobje),
* prepoved pravice izpeljave tekmovanja (za eno tekmovanje, za določeno časovno obdobje),
* prepoved opravljanja naloge v vseh šolskih športnih tekmovanjih za določeno obdobje.

**19. člen**

**(objava disciplinskih ukrepov)**

Tekmovalna in disciplinska komisija izrekata disciplinske ukrepe. Objavljeni so v reviji Šport mladih (Informator I) in na spletni strani.

**VI. KONČNE DOLOČBE**

**20. člen**

**(upoštevanje pravil)**

Pri obravnavanju in določanju kazni za prekrške se upoštevajo naslednja pravila:

* skupna pravila šolskih športnih tekmovanj,
* pravila in merila za izpeljavo šolskih športnih tekmovanj,
* pravila, ki jih postavi Zavod za šport RS Planica ali posamezna nacionalna panožna zveza.

**21. člen**

**(spremembe pravilnika)**

Vse spremembe in dopolnitve tega pravilnika obravnava in sprejema Odbor za področje športa otrok in mladine pri Zavodu za šport RS Planica.

Spremembe morajo biti objavljene v reviji Šport mladih (Informator I) in stopijo v veljavo z dnem javne objave.

**Pravilnik je bil sprejet na sestanku Odbora za področje športa otrok in mladine 22. avgusta 2017.**